จารึกประวัติศาสตร์ ในหลวง ร.10 โปรดเกล้าฯ วัน ยกพระนพปฎลมหาเศวตฉัตร 18 ต.ค. นี้
 งวดเวลาเข้ามาทุกขณะ สำหรับพระราชพิธีที่คนไทยทั้งแผ่นดินต่างรอคอย และเฝ้ารอชื่นชมพระเกียรติยศผ่านการถวายงานการจัดสร้างพระเมรุมาศ เพื่อให้สมพระเกียรติยศของพระผู้เป็นดั่งดวงใจไทยทั้งผอง นั่นคือ พระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช พระมหากษัตริย์ผู้เป็นที่รักยิ่งของพสกนิกรทุกหมู่เหล่า การเตรียมการในพระราชพิธีด้านต่างๆ เริ่มต้นมาตั้งแต่พฤศจิกายน พ.ศ. 2559 ล่วงเข้าสู่ พ.ศ. 2560 และจะมีพระราชพิธีอย่างเป็นทางการในห้วงระยะเวลาตั้งแต่วันที่ 25-29 ตุลาคม พ.ศ. 2560 ในการนี้ สมเด็จพระเจ้าอยู่หัว ทรงพระกรุณาโปรดเกล้าฯ เสด็จฯ ไปทรงยกพระนพปฎลมหาเศวตฉัตรยอดพระเมรุมาศ ในวันที่ 18 ตุลาคม เวลา 17.00 น. เป็นต้นไป และวันนี้เป็นโอกาสอันดีอีกครั้งหนึ่งที่ THE STANDARD ได้ติดตาม พลเอกธนะศักดิ์ ปฏิมาประกร รองนายกรัฐมนตรี ในฐานะประธานกรรมการฝ่ายจัดสร้างพระเมรุมาศ สิ่งปลูกสร้างประกอบพระเมรุมาศ และบูรณปฏิสังขรณ์ราชรถและพระยานมาศ ในงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช เพื่อมาตรวจความคืบหน้าการจัดสร้างพระเมรุมาศ สิ่งปลูกสร้างประกอบพระเมรุมาศฯ ณ ท้องสนามหลวง โดยมีนายอนันต์ ชูโชติ อธิบดีกรมศิลปากร รายงานความคืบหน้าการดำเนินงาน ดังนี้ งานก่อสร้างพระเมรุมาศและอาคารประกอบ ภาพรวมขณะนี้คืบหน้ามากกว่าร้อยละ 90 ประกอบด้วย บุษบกทั้งเก้ายอดติดตั้งองค์ประกอบทั้งหมดแล้วเสร็จ รวมทั้งดาวเพดานภายในบุษบกประธาน ขณะนี้อยู่ระหว่างการประกอบสะพานเกรินทางทิศเหนือของพระเมรุมาศ ส่วนงานตกแต่งด้วยผ้าทองย่น ได้ดำเนินการบริเวณฐานชาลาชั้นที่สองและสามแล้ว และกำลังขึ้นติดตั้งรอบฐานบุษบก รวมทั้งผนังภายในและภายนอกของบุษบกประธาน ซ่าง และหอเปลื้อง โดยติดตั้งรวยระกาและหน้าบันส่วนมุขประธาน พร้อมทั้งตกแต่งภายในโถงกลางและปีกอาคารทั้งหมดแล้ว ขณะนี้อยู่ระหว่างการทดสอบระบบปรับอากาศ รวมทั้งงานตกแต่งภายในห้องประทับและห้องรับรองต่างๆ ศาลาลูกขุน 1 และ 2 ได้ติดตั้งองค์ประกอบสถาปัตยกรรม ระบบแสงสว่าง ดาวเพดาน ลวดลายผ้าทองย่นและลายตบสีภายในและภายนอกอาคารแล้ว อยู่ระหว่างตกแต่งรายละเอียดขั้นสุดท้ายและติดตั้งระบบระบายน้ำฝน ผ้าใบกันฝน ส่วนศาลาลูกขุนแบบที่ 3 โครงสร้างทั้งหมด รวมทั้งกั้นผนัง ทำลูกฟักและทาสีแล้ว อยู่ระหว่างตกแต่งรายละเอียดและงานระบบ นอกจากนี้ ยังมีทับเกษตร ทิม พลับพลายกสนามหลวง พลับพลาหน้าพระที่นั่งสุทไธสวรรยปราสาท พลับพลายกหน้าวัดพระเชตุพนวิมลมังคลาราม และเกยลา รวมถึงงานภูมิสถาปัตยกรรม อยู่ระหว่างดำเนินการ 2. งานศิลปกรรมประกอบพระเมรุมาศ ได้แก่ โดยรายการที่ปั้นหล่อและเขียนสีแล้วเสร็จ ได้แก่ ประติมากรรมมหาเทพ พระพรหม พระนารายณ์ เทวดานั่งและยืน ครุฑ สัตว์ประจำทิศ ช้าง ม้า โค สิงห์ นาคราวบันได เทพนมและเทพชุมนุมรอบฐานพระเมรุมาศ ฉากบังเพลิงลงสีรายละเอียดแล้วเสร็จ อยู่ระหว่างการผนึกชิ้นงานลงบนฉาก และเก็บรายละเอียด ส่วนงานจิตรกรรมฝาผนังโครงการพระราชดำริสำหรับติดตั้งบนพระที่นั่งทรงธรรม มีขนาดสูง 9 เมตร จำนวน 3 ผนัง ขณะนี้ได้ลงสีภาพจิตรกรรมโครงการอันเนื่องมาจากพระราชดำริ ตำแหน่งที่ 2 (บริเวณด้านทิศใต้ของพระที่นั่งทรงธรรม) และตำแหน่งที่ 3 (บริเวณด้านทิศเหนือของพระที่นั่งทรงธรรม) แล้วเสร็จ สำหรับภาพจิตรกรรมโครงการอันเนื่องมาจากพระราชดำริ ตำแหน่งที่ 1 (บริเวณผนังกึ่งกลางพระที่นั่งทรงธรรม) อยู่ระหว่างตัดเส้นเก็บรายละเอียด อยู่ระหว่างประกอบลายฉัตรผ้าทองย่น 3. งานประณีตศิลป์ในงานพระราชพิธี ได้แก่ ดำเนินการประกอบลวดลายบนพระหีบจันทน์และพระโกศจันทน์แล้วเสร็จ คงเหลือการเก็บรายละเอียดเรื่องการปิดทอง มี 4 แบบ จำนวนรวม 6 องค์ ขึ้นหุ่นพระโกศโลหะและกลึงถ้ำศิลาแล้วเสร็จ พัดรอง ผ้ากราบ ย่าม ตู้หนังสือ ธรรมมาสน์ปาติโมกข์ หีบพระปาติโมกข์ จัดทำแบบและขยายแบบทั้งหมดแล้วเสร็จ 4. งานบูรณปฏิสังขรณ์ราชรถและพระยานมาศ ประกอบด้วย พระมหาพิชัยราชรถและพระที่นั่งราเชนทรยาน ได้รับการอนุรักษ์ ปิดทองประดับกระจกแล้วเสร็จ ส่วนราชรถน้อยอยู่ระหว่างเก็บรายละเอียดงานปิดทองประดับกระจก สำหรับอัญเชิญพระบรมศพเวียนอุตราวัฏ และ การจัดสร้างพระที่นั่งราเชนทรยานน้อย สำหรับอัญเชิญพระบรมราชสรีรางคารจากมณฑลพิธีท้องสนามหลวง กลับสู่พระบรมมหาราชวังรอบพระเมรุมาศ ดำเนินการแล้วเสร็จ จัดนิทรรศการ ให้พสกนิกร มีโอกาสถวายความอาลัยอย่างใกล้ชิด พลเอกธนะศักดิ์ เปิดเผยว่า ในวันนี้เป็นการประชุมภาพใหญ่ และได้ข้อสรุปเกี่ยวกับการจัดนิทรรศการงานพระราชพิธีถวายพระเพลิงพระบรมศพในหลวงรัชกาลที่ 9 เกือบ 100% ภายใต้ชื่อ นิทรรศการพระผู้ทรงเป็นนิรันดร์ ซึ่งจัดขึ้นบริเวณภายในอาคารพระที่นั่งทรงธรรม แบ่งเป็น 5 โซน ดังนี้ โซนที่ 1 เมื่อเสด็จอวตาร โซนที่ 2 รัชกาลที่ร่มเย็น โซนที่ 3 เพ็ญพระราชธรรม โซนที่ 4 นำพระราชไมตรี โซนที่ 5 พระจักรีนิวัตฟ้าตรี โดยแบ่งผู้เข้าชมเป็น 4 กลุ่ม คือ ประชาชนทั่วไป ผู้พิการ นักท่องเที่ยว และพระสงฆ์ เปิดให้เข้าชมตั้งแต่วันที่ 1-30 พฤศจิกายน 2560 ตั้งแต่เวลา 07.00-21.00 น. ของทุกวัน โดยจะจัดรถรับส่งตลอด 4 มุมเมือง รวมถึงมีอาสาสมัครคอยให้ความช่วยเหลืออำนวยความสะดวกแก่ประชาชนทุกกลุ่ม ซึ่งจากการทดลองเดินชมนิทรรศการ หากเดินแบบเร่งรีบจะใช้เวลารอบละประมาณ 14 นาที อย่างไรก็ตาม จะต้องประเมินอีกครั้งว่าจะเปิดให้เข้าชมครั้งละหลายคน หรือจัดเป็นรอบๆ ส่วนการแสดงมหรสพ เริ่มตั้งแต่เวลา 07.00 น. ซึ่งจะมีการแสดงโขนดนตรีสากล ศิลปะพื้นบ้าน ปี่พาทย์บรรเลง และวงดนตรีจากศูนย์สังคีตศิลป์ ด้านการอำนวยความสะดวกจะมีทั้งผู้ที่ต้องนั่งรถเข็น ผู้สูงอายุ และผู้พิการทางสายตา นอกจากนี้ยังมีการจัดแสดงพระเมรุมาศจำลองในพื้นที่กรุงเทพฯ และต่างจังหวัดทั่วประเทศ โดยจะมีการจัดแสดงนิทรรศการเช่นเดียวกันเพื่อให้ประชาชนสามารถรับชมอย่างทั่วถึง และลดความคับคั่งของประชาชนที่จะเข้าชมนิทรรศการบริเวณท้องสนามหลวงแจกแผ่นพับ 3 ล้านแผ่น คาดประชาชนเข้าชมวันละแสนคน ส่วนในพื้นที่นิทรรศการบริเวณท้องสนามหลวง จะมีการจำลองพระเมรุมาศสัตว์หิมพานต์ประกอบพระเมรุมาศในรูปแบบที่สามารถสัมผัสได้ เพื่อให้ผู้พิการทางสายตาได้มีโอกาสสัมผัสความงดงามของพระเมรุมาศ รวมถึงมี QR code แสดงรายละเอียดเนื้อหาของนิทรรศการ ทั้งภาษาไทยและภาษาอังกฤษ ภาพที่จัดแสดงในนิทรรศการในรูปแบบ 3 มิติ เพื่อให้ประชาชนศึกษารายละเอียดของนิทรรศการได้โดยไม่ต้องเข้าชม มาตรการนอกจากนี้สำหรับผู้เข้าชมนิทรรศการ จะมีการแจกแผ่นพับจำนวน 3 ล้านแผ่น เนื่องจากคาดว่าจะมีประชาชนเข้าชมนิทรรศการวันละ 1 แสนคน การรักษาความปลอดภัยและการอำนวยความสะดวกจะมีจุดคัดกรอง 3 จุดได้แก่ บริเวณพระแม่ธรณีบีบมวยผม กรมการรักษาดินแดน และท่าช้าง หลังจากประชาชนผ่านจุดคัดกรองแล้วจะมาที่บริเวณจุดพักคอยด้านในสนามหลวง ซึ่งจะตรงกับช่วงโค้งด้านทิศเหนือของท้องสนามหลวง เนื่องจากเป็นบริเวณที่สามารถมองเห็นพระเมรุมาศได้สวยสดงดงาม ประชาชนสามารถถ่ายรูประหว่างที่พักรอ รวมทั้งจะมีการจัดรถรับส่งประชาชนเบื้องต้น 6 จุด คืบหน้าสร้างพระเมรุมาศ แล้วเสร็จทันสิ้นเดือนนี้ ขณะที่ความคืบหน้าการจัดสร้างพระเมรุมาศ และอาคารประกอบพระเมรุมาศ ดำเนินการเสร็จแล้วมากกว่า 90% ซึ่งจะเสร็จสมบูรณ์ 100% ภายในวันที่ 30 กันยายนนี้อย่างแน่นอน ขณะที่การบูรณปฏิสังขรณ์ราชรถ ราชยาน ดำเนินการเสร็จแล้ว 100% โดยกรมศิลปากร หลังจากนั้นจะเชิญนายกรัฐมนตรีมาเป็นประธานในการประกอบพิธีบวงสรวงราชรถ ราชยาน ในวันที่ 21 กันยายนที่จะถึงนี้
สมเด็จพระเจ้าอยู่หัว ทรงพระกรุณาโปรดเกล้าฯ เสด็จฯ ไปทรงยกพระนพปฎลมหาเศวตฉัตรยอดพระเมรุมาศ ในวันที่ 18 ตุลาคม 2560การจัดสร้างพระเมรุมาศ และอาคารประกอบพระเมรุมาศ ดำเนินการเสร็จแล้วมากกว่า 90% ซึ่งจะเสร็จสมบูรณ์ 100% ภายในวันที่ 30 กันยายนนี้การบูรณปฏิสังขรณ์ราชรถ ราชยาน ดำเนินการเสร็จแล้ว 100% โดยกรมศิลปากร หลังจากนั้นจะเชิญนายกรัฐมนตรีมาเป็นประธานในการประกอบพิธีบวงสรวงราชรถ ราชยาน ในวันที่ 21 กันยายนนี้